**Κανόνες Ασφαλούς Λειτουργίας Εργαστηρίου**

1. Διαβάστε προσεκτικά τον [**κανονισμό ασφαλείας**](http://cheng.auth.gr/wp-content/uploads/2018/04/1.Lab-Safety-Rules.docx), συμβουλευθείτε τις αναρτημένες πινακίδες ασφαλείας και εξοικειωθείτε με τους εργαστηριακούς χώρους εργασίας.

1. Φοράτε γυαλιά ασφαλείας ή ασπίδες προστασίας και γάντια κατά την εργασία με επικίνδυνα (βιο)υλικά ή/και εξοπλισμό.
2. Ενδύματα που εκθέτουν την επιφάνεια του σώματος (shorts, σανδάλια) απαγορεύονται στο εργαστήριο. Περιδέραια, δαχτυλίδια και σκουλαρίκια δεν επιτρέπονται. Αν έχετε μακριά μαλλιά, βεβαιωθείτε ότι είναι δεμένα. Τα προσωπικά αντικείμενα φυλάσσονται σε κατάλληλο ντουλάπι.
3. Ποτέ μην εργάζεστε μόνος στο εργαστήριο χωρίς άδεια και προηγούμενη γνώση του εκπαιδευτή-υπευθύνου.
4. Αντιμετωπίστε κάθε χημικό ή βιολογικό υλικό ή προϊόν ως επικίνδυνο. Όλα τα υλικά θα πρέπει να φέρουν κατάλληλη επισήμανση ονόματος και προειδοποιήσεων ασφάλειας.
5. Συμμορφωθείτε με τους κανονισμούς πυρόσβεσης-πυρασφάλειας (απαγωγοί, πυροσβεστήρες, καταιωνιστήρες, συναγερμός, τηλέφωνα έκτακτης ανάγκης) που αφορούν στη χρήση και αποθήκευση ποσοτήτων (βιο)χημικών, σε εγκεκριμένα δοχεία-περιέκτες αποθήκευσης και χώρους, με κατάλληλη επισήμανση και αερισμό.
6. Χρησιμοποιηθέντα (βιο)υλικά (στερεά, υγρά ή αέρια), αν υπάρχουν, απορρίπτονται σε κατάλληλα επισημασμένα δοχεία-περιέκτες.
7. Μην χρησιμοποιείτε εξοπλισμό εκτός αν είστε εκπαιδευμένος και εγκριθείς ως χρήστης από τον επιβλέποντα υπεύθυνο. Λάβετε τις απαραίτητες προφυλάξεις από ισχυρά μαγνητικά πεδία, ηλεκτρικά καλώδια και επαφή με ρεύματα.
8. Εφαρμόζετε αυστηρά τους κανόνες ασφαλείας σε χώρο με εξοπλισμό παραγωγής ακτινοβολίας ή χαρακτηρισμένο με επίπεδο βιολογικής ασφάλειας.
9. Σε περίπτωση ατυχήματος ή έκτακτης ανάγκης εφαρμόστε τον κανονισμό ασφάλειας και ειδοποιήστε άμεσα τον υπεύθυνο ή την κατάλληλη υπηρεσία.
10. Ποτέ μην τρώτε ή πίνετε ενώ εργάζεστε στο εργαστήριο. Το κάπνισμα απαγορεύεται σε εργαστηριακούς χώρους.
11. Καθαρίστε το χώρο εργασίας, πλύνετε τα χέρια πριν φύγετε από το εργαστήριο και πριν φάτε.